प्रदूषण रुकेगा, ऊर्जा का होगा अधिकतम उपयोग
कस्बेके पांच बाल वैज्ञानिकों का ईको फ्रेंडली वाटर हीटर प्रदूषण रोककर ऊर्जा का अधिकतम उपयोग करेगा। डीवीएम के छात्र ऋषिराज जांगिड़, प्रज्ञा तिवाड़ी, प्रीति शर्मा, श्रुति बाछूका और शुभम के इस प्रोजेक्ट को सीरी पिलानी के वैज्ञानिकों ने भी सराहा है। बाल विज्ञानियों ने मार्गदर्शक शिक्षक रामप्रसाद जांगिड़ की देखरेख में बनाए गए अपने इस प्रोजेक्ट का प्रदर्शन सीरी में किया। जहां चीफ सांइटिस्ट राहुल वर्मा, डाॅ. एसए अकबर, डाॅ. वीवीपी सिंह, डाॅ. पी भानुप्रसाद, डाॅ. राजकुमार शर्मा, डाॅ. पीसी पंचारिया, विनोद वर्मा, पंकज शर्मा, ऋषि रंजन स्टॉफ के लोगों ने प्रोजेक्ट की कार्य प्रक्रिया को जानकर सराहा।
डीवीएम प्राचार्य डाॅ. एएस नेहरा और आलोक मारवाल ने बताया कि प्रोजेक्ट एनसीएससी के लिए चयनित हुआ है। पंजाब के मोहाली में 26 दिसंबर से शुरू होने वाली राष्ट्रीय बाल विज्ञान कांग्रेस में इसका प्रदर्शन किया जाएगा।
ईको फ्रेंडली वाटर हीटर में ऊर्जा (ईंधन) के लिए प्लास्टिक की थैलियों, गोबर के उपलों, कूड़े-कचरे, यूज एंड थ्रो प्लेट-गिलास, पेड़ की टहनियों-पत्तों एवं इस प्रकार के अन्य अनुपयोगी सामान को काम में लिया जा सकता है। जिसमें एक बार में तीन से चार किलोग्राम ईंधन (अनुपयोगी सामान) से 25-30 लीटर पानी गरम होगा। प्रोजेक्ट को बाथरूम में गीजर की जगह काम में लिया जा सकता है। वाटर हीटर में जलने वाले ईंधन की धुंआ से होने वाले प्रदूषण को रोकने के लिए इसमें जूट, पानी और अनुपयोगी इंजन ऑयल के जुगाड़ से गैस अधिशोषक भी बनाया गया है। धुएं में स्थित गैसें इस जुगाड़ से मिलकर वेस्ट प्रोडक्ट एसिड बनाएगी, जिसे बाथरूम क्लिनर बनाने का काम प्रक्रियाधीन है। प्रोजेक्ट की लागत दो हजार रुपए आई है, जिसे व्यावसायिक रूप से बाजार में उतारने के लिए लघु उद्यमियों से संपर्क किया जा रहा है।
चिड़ावा. विज्ञान के छात्रों द्वारा बनाए गए ईको फ्रेंडली वाटर हीटर का प्रदर्शन देखते सीरी पिलानी के वैज्ञानिक।
hin_Deva hin_Deva hin_Deva hin_Deva awa_Deva